ועדת הכלכלה, כנסת 23, פרוטוקול מספר 171, 2020-12-30 09:30

יעקב מרגי: בוקר טוב.

יעקב מרגי: אני מתכבד לפתוח את ישיבת ועדת הכלכלה של הכנסת, 30 בדצמבר 2020, ט"ו בטבת התשפ"א.

יעקב מרגי: על סדר היום הצעת צו היבוא והיצוא (פיקוח על ייצוא בתחום הכימי, הביולוגי והגרעיני) (תיקון), התשפ"א-2020.

יעקב מרגי: כמי שבא מהוועדה לאנרגיה אטומית הכותרת נשמעת מפחידה.

יעקב מרגי: מי מסביר לנו על הצו?

לובה רחל סיפרס: אנחנו ממשרד הכלכלה.

לובה רחל סיפרס: אני לובה סיפרס, עורכת דין מהלשכה המשפטית.

לובה רחל סיפרס: צו הייבוא והייצוא (פיקוח על ייצוא בתחום הכימי, הביולוגי והגרעיני) הוא צו שנוצר בשנת 2004 ויצר פיקוח ודרישות רישוי על ייצוא בתחום הכימי, הביולוגי והגרעיני שאנחנו מכנים אותו אב"כ, מתוך רצון מובן שייצוא בתחומים האלה לא יגיעו לידיים שאנחנו לא רוצים שיגיעו אליהם.

לובה רחל סיפרס: יש לציין כי יש משטרים והסדרים בתחום שמדינת ישראל לקחה על עצמה לציית להם, והצו מבוסס על עקרונות של המשטרים וההסדרים האלה.

לובה רחל סיפרס: לפני כשנתיים במשרד שלנו היו שינויים ארגוניים ובמסגרתם הוקם אגף הפיקוח על הייצוא הדו-שימושי והטיפול בנושא פיקוח על הייצוא הדו-שימושי בתחום האב"כ הועבר ממנהל הכימיה ואיכות הסביבה במשרדנו לאגף הפיקוח על ייצוא דו-שימושי.

לובה רחל סיפרס: מעמדו של מינהל הכימיה ואיכות הסביבה כרשות המוסמכת בעניין צו האב"כ נקבע בצו.

לובה רחל סיפרס: אנו נדרשים לתקן את הצו באופן המשקף את השינוי הארגוני וכן מעניק למנכ"ל במשרדנו את האפשרות למנות גורם אחר מהמשרד להיות רשות מוסמכת.

יעקב מרגי: אני קורא את הצו.

יעקב מרגי: אני רואה שהתעוררתם ואתם מתקנים: "במקום: ממשרד המסחר והתעשייה יבוא "המשרד".

יעקב מרגי: אין לנו כבר משרד למסחר ותעשייה, נכון?

יעקב מרגי: אין משרד כזה.

לובה רחל סיפרס: אין - - -

יריב בכר: זה הפך להיות משרד הכלכלה.

יעקב מרגי: משרד התעשייה, המסחר והתעסוקה – אין כבר דבר כזה.

יעקב מרגי: ממתי אין דבר כזה?

איתי עצמון: משנת 2013.

יעקב מרגי: Welcome to the club, ברוכים הבאים, באתם לשנות – בסדר.

יעקב מרגי: בתיקון סעיף מס' 1 אני לא מבין – איפה זה היה היום?

יעקב מרגי: מי היה אחראי לפיקוח?

יריב בכר: במשרד הכלכלה היה מינהל שנקרא "מינהל הכימיה והסביבה".

יריב בכר: כשהוציאו את הצו היה הגיוני שזה יהיה תחת המינהל הזה.

יריב בכר: המינהל הזה כבר לא קיים כשנתיים במתכונת שהוא היה קיים אז.

יריב בכר: הוא הוחלף במינהל תעשיות ולמעשה מינהל הכימיה והסביבה כבר לא קיים, אבל מינהל תעשיות קיבל את הסמכויות האלה.

יריב בכר: אז היה בערך בן אדם אחד שהיה אחראי לזה.

יריב בכר: אנחנו לפני כשנתיים התחלנו תהליך במשרד של בנייה - - -

יעקב מרגי: בקיצור, בלי לסבך את העניינים.

יעקב מרגי: קודם כול זה כבר לא המשרד למסחר התעשייה והתעסוקה, ודבר שני המינהל כפי שהיה הוא כבר לא אותו מינהל.

יעקב מרגי: מי שמטפל בזה זה מנהל מינהל סחר חוץ במשרד.

יריב בכר: כן.

יעקב מרגי: יפה, פשוט.

איתי עצמון: מה הסמכויות של הרשות המוסמכת לעניין הצו הזה?

יריב בכר: יש שני צווים שאנחנו פועלים בהם: אב"כ וייצוא דו-שימושי.

יריב בכר: אגב, לא הצגתי את עצמי: אני מנהל האגף לפיקוח על הייצוא הדו-שימושי.

יעקב מרגי: ששמו בישראל?

יריב בכר: יריב בכר.

יריב בכר: אין ייצוא של אב"כ.

יריב בכר: אב"כ הכוונה גם לחומרים וגם למוצרים, טכנולוגיות או ידע שיכולים לסייע בפיתוח של מוצרים שהם בתחום האב"כ.

יריב בכר: אין ייצוא ביטחוני מישראל, אלא רק לשימושים אזרחיים.

יריב בכר: לכן הפיקוח נמצא אצלנו.

יעקב מרגי: זה מה שנקרא דו-שימושי.

יריב בכר: הדו-שימושי זה האב"כ.

יריב בכר: כל ייצואן ישראלי שרוצה לייצא משהו בתחום האב"כ צריך לפנות אלינו כדי לקבל רישיון.

יריב בכר: הסמכות שלנו היא לאשר או לדחות וכמובן לפקח.

איתי עצמון: ובין היתר גם לבטל רישיונות או להתלות ככל שיש בכך צורך.

יריב בכר: כן.

יעקב מרגי: אוקיי.

יעקב מרגי: בקשה לגיטימית.

יעקב מרגי: אם המשרד לא קיים ודאי שצריך לתקן את השם.

איתי עצמון: גם האגף.

יעקב מרגי: אם האגף לא קיים וזה עבר לאגף אחר צריך לתקן את האגף.

יעקב מרגי: חשבתי שמצאתם איזה מאגרי חומרים כימיים.

יעקב מרגי: אבל זה לא זה.

יעקב מרגי: אני באתי כולי סקרן לדיון.

איתי עצמון: הכותרת מסקרנת, אין ספק.

יעקב מרגי: יש הערות?

איתי עצמון: צריך לקרוא את הצו.

יעקב מרגי: אז נקריא קודם, בבקשה.

לובה רחל סיפרס: צו היבוא והיצוא (פיקוח על ייצוא בתחום הכימי, הביולוגי והגרעיני) (תיקון), התשפ"א-2020

איתי עצמון: יש לי שתי הערות לעניין הגדרת הרשות: הרשות היום מוגדרת כ"מנהל מינהל הכימיה ואיכות הסביבה במשרד או סגנו", כלומר עובד יחסית בכיר במשרד שמוסמך באותן סמכויות לפי הצו.

איתי עצמון: לפי ההצעה שאתם הנחתם כרגע על שולחן הוועדה מנכ"ל הכלכלה יוכל להסמיך כל עובד במשרד להפעיל את אותן סמכויות.

איתי עצמון: אז אנחנו דיברנו על הנושא הזה עם נציגי משרד הכלכלה לפני הדיון.

איתי עצמון: אני חשבתי שהעובד הזה יהיה בכל זאת עובד עם איזושהי כשירות, מומחיות או ניסיון.

יעקב מרגי: זאת השאלה הבאה שלי.

יעקב מרגי: מנין לי שהתפקידים האלה שאתם מדברים עליהם או כל עובד שיוסמך יהיה חייב בסיווג ביטחוני כלשהו או ידע כלשהו בתחום?

לובה רחל סיפרס: באגף מקבלים סיווג ביטחוני.

לובה רחל סיפרס: אני לא יודעת אם כולם מקבלים.

יריב בכר: כל מי שעובד היום באגף עובר סיווג ביטחוני רמה 2.

יעקב מרגי: אגף - - -

איתי עצמון: אם כך צריך לכתוב שזה עובד אחר במשרד במינהל סחר חוץ.

איתי עצמון: כלומר לא כל עובד שהוא.

יריב בכר: כן.

איתי עצמון: אז זה תיקון אחד שצריך יהיה להוסיף לנוסח.

איתי עצמון: תיקון נוסף: לדעתי, צריך לתת פומבי להסמכה כזאת שאני מבין שהמשמעות המשפטית שלה היא למעשה מינוי.

איתי עצמון: כלומר זאת לא אצילת סמכות, זה מינוי.

לובה רחל סיפרס: כן.

איתי עצמון: אז אני מציע להוסיף שהודעה על ההסמכה תפורסם באתר האינטרנט של המשרד.

לובה רחל סיפרס: אין לנו התנגדות.

יעקב מרגי: יש הערות?

יעקב מרגי: אם אין הערות אנחנו ניגש להצבעה.

יעקב מרגי: מי בעד אישור הצו עם התיקונים שהקראנו?

יעקב מרגי: מי נגד?

יעקב מרגי: מי נמנע?

יעקב מרגי: הצו אושר.

יעקב מרגי: אין מתנגדים.

יעקב מרגי: נמנעים?

יעקב מרגי: את נמנעת או לא משתתפת?

אימאן ח'טיב יאסין: לא משתתפת.

יעקב מרגי: אוקיי.

יעקב מרגי: הצו אושר.

יעקב מרגי: תודה רבה, הישיבה נעולה.